Hversu gott er þefskyn hákarla og ráðast þeir á særða hákarla ? Hákarlar ( Selachimorpha ) finna vel lykt af útþynntu blóði í vatni enda er þefskynið þeirra helsta skynfæri . Rannsóknir hafa sýnt að þefskyn hákarlategunda er mismunandi en að öllu jöfnu er það afar gott . Sumar tegundir skynja blóð í vatnsmassa þar sem styrkurinn er aðeins ein sameind í einni milljón sameindum af vatni , en það jafngildir því að greina einn blóðdropa í 94 lítrum af vatni . Fæðuleit margra hákarla fer þannig fram að þeir " þefa " af vatninu og þegar þeir finna lykt af blóði þá rekja þeir slóðina , líkt og hundar . Spyrjandinn vill vita úr hversu mikilli fjarlægð hákarlar finna blóðlykt . Slíkt fer mjög eftir aðstæðum . Sumir halda því fram að þeir skynji blóð úr margra km fjarlægð , þá líklega við bestu aðstæður . Það er alls ekki ólíklegt en það verður að hafa í huga að menn finna lykt af reyk úr meira en km fjarlægð við bestu aðstæður , engu að síður er þefskyn mannsins alls ekki gott miðað við margar aðrar dýrategundir . Hitastig , straumar og hversu mikið blóð streymir úr særðu eða dauðu dýri eru þættir sem hafa áhrif í þessu tilliti . Þess má geta að hákarlar skynja ekki einungis blóð heldur einnig flestar gerðir amínósýra , en þær losna úr hræjum . Rannsóknir hafa sýnt að þessar sameindir kalla fram viðbrögð í taugakerfi hákarla . Í fjölmörgum tilvikum vita menn til þess að særður hákarl hefur verið rifinn á hol og étinn af einstaklingum eigin tegundar . Spurningin í heild sinni hljóðaði svona : Hákarlar geta fundið blóðlykt í sjónum langa vegalengd , að minni vitneskju . Ef skorið er í hákarl og honum blæðir , laðast aðrir hákarlar að þeirri lykt , ráðast þeir á hann eða gerist kannski ekki neitt ?